Ma en kêrel moor glo kleuter(Foto: nightjartravel.com) ŉ Ma en haar kêrel sal Maandag in die landdroshof in Mokopane (Potgietersrus) verskyn in verband met die moord op die vrou se vierjarige dogter vroeg Sondagoggend. Dít nadat die paar, onderskeidelik 26 en 28 jaar oud, die kind so erg aangerand het dat sy dood is. Die man, wat nie die biologiese pa is nie, het glo Sondag angstig geraak toe die kind lastig begin raak het. Hy het daarna glo die laaikabel vir ŉ selfoon gegryp en haar daarmee aangerand. “Die ma was teenwoordig tydens die aanval op haar dogter, en het na bewering niks gedoen om die man te keer nie. Sy is dus medepligtig aan die aanval,” sê brig. Motlafela Mojapelo, polisiewoordvoerder van Limpopo. “Die ouers het daarna glo die erg beseerde kind neergelê om te slaap en eers later die oggend gesien sy het aan haar beserings beswyk.” Die man het hom later aan die polisie oorgegee en ŉ voorlopige ondersoek het daartoe gelei dat die ma ook in hegtenis geneem is. Die paar staan tereg op moord en die ondersoek duur voort.